Forklit eller Forstrand og begyndende klitdannelser er en naturtype (nummer 2110) på Naturstyrelsens liste over naturtyper der skal beskyttes, og som danner udpegningsgrundlaget for naturplanerne under Natura 2000-netværket i Danmark.  Dannelsesforhold Forklitten er begyndende klitdannelser der dannes ved sandfygning omkring strandvolde og hævede sandflader, længst inde på stranden, ved foden af de højere hvide klitter. Der er begyndende bevoksning af strandkvik, marehalm, strandarve, sandhjælme og østersøhjælme.  Geografisk udbredelse Naturtypen findes langs vindudsatte kyster, især langs vestkysten af Jylland, på Læsø, Anholt, Vadehavsøerne, Nordsjællands kyst og sydkysten af Bornholm.